Mitmekülgne 19. sajandi rahvavalgustaja Jaan Jung, kelle tublide tegude hulka kuulub näiteks Lõhavere identifitseerimine Lembitu linnusena, kirjeldas 1876. aastal praeguseks unustatud allikaile toetudes vana Rakveret kui linna, mille Taani kuningad 13. sajandil ühel ajal Tallinna ja Narvaga üles ehitasid ja mis kuni Liivi sõjani nendega kauplemises ja käsitöös võistles. Orduaja lõpul oli siin üle neljasaja maja, mitu kirikut, klooster, hospidal ja oma meresadam – Toolse. Suurem ja parem osa asumist (kolm neljandikku, täpsustab Jung), mida valitses kahest bürgermeistrist, kuuest raehärrast ning sekretärist koosnev magistraat, paiknes “üle oja” ehk tänapäevaselt väljendudes Kirikupargi tiikide liinist ida pool.